Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 247/15/2202	Galanta, 18.6.2015
EEČ : 2-17-137-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej XXXXX, narodenej XXXXX, ktorá bola zverená do osobnej starostlivosti matky XXXXX, narodenej XXXXX, trvale bytom XXXXX, zanedbal svoju zákonnú povinnosť prispievať na výživu svojej dcéry napriek tomu, že mu táto povinnosť vyplýva zo zákona o rodine, pričom rozsah vyživovacej povinnosti mu bol určený rozsudkom Okresného súdu XXXXX pod číslom konania XXXXX zo dňa 06.02.2012, právoplatným dňa 22.02.2012, podľa ktorého bol zaviazaný prispievať na výživu maloletej XXXXX mesačne sumou 120,- Eur vždy do 15-teho dňa toho ktorého mesiaca vopred k rukám matky maloletej počnúc dňom 01.02.2012, túto svoju povinnosť si v XXXXX všade tam, kde sa zdržiaval, riadne neplnil a takto mu za mesiace október 2014, november 2014, december 2014, apríl 2015 a máj 2015 vznikol dlh na výživnom vo výške 600,- Eur, pričom trestným rozkazom Okresného súdu XXXXX pod číslom konania XXXXX zo dňa 03.01.2014, ktorý nadobudol právoplatnosť dňa 21.02.2014, bol odsúdený za prečin zanedbania povinnej výživy podľa § 207 odsek 1, odsek 3 písmeno c) Trestného zákona,

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ v XXXXX, Odboru kriminálnej polície XXXXX uznesením ČVS: XXXXX zo dňa 30. 3. 2015 v zmysle § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1, ods. 3 písm. c) Trestného zákona na tom skutkovom základe, ako je uvedené vo výrokovej časti tohto uznesenia. 
	
	Podľa § 207 ods. 1, 3 písm. c) Trestného zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký trestný čin prepustený.

	V priebehu skráteného vyšetrovania boli k predmetnej trestnej veci vypočutí obvinený XXXXX a svedkyňa - poškodená XXXXX, do vyšetrovacieho spisu boli zadovážené listinné dôkazy, ako napr. rozsudok Okresného súdu XXXXX sp. zn. XXXXX zo dňa 6. 2. 2012, právoplatný dňa 22. 2. 2012, rodný list maloletej XXXXX, potvrdenie o návšteve školy maloletej XXXXX, správy a vyjadrenia ÚPSV a R XXXXX, Okresného úradu XXXXX, Sociálnej poisťovne pobočka XXXXX Daňového úradu XXXXX a iné.

	Svedkyňa - poškodená XXXXX do zápisnice o jej výsluchu dňa 14. 4. 2015 uviedla, že obvinený XXXXX si svoju vyživovaciu povinnosť voči maloletej dcére opakovane riadne a v  plnej výške neplnil, peniaze na výživné jej neposlal za mesiace október 2014, november 2014, december 2014, apríl 2015, pričom trestné oznámenie z dôvodu neplnenia vyživovacej povinnosti na maloletú dcéru podala na neho už po štvrtýkrát. Obvinený sa s dcérou stretáva tak, ako mu bolo určené rozhodnutím Okresného súdu XXXXX, príležitostne ju aj finančne podporí. Napriek tomu, že jej príjem nie je vysoký a obvinený si riadne a pravidelne neplní svoju vyživovaciu povinnosť, dcéra hmotnou núdzou netrpela a netrpí. 

	Obvinený XXXXX sa k spáchaniu predmetného prečinu v plnom rozsahu priznal.
			
Dňa 12. 5. 2015 predložil vyšetrovateľ PZ na Okresnú prokuratúru Galanta vyšetrovací spis s návrhom na konanie o dohode o vine a treste. Počas predmetného konania na Okresnej prokuratúre Galanta dňa 3. 6. 2015 obvinený predložil originály dokladov o zaplatení zameškaného výživného, a to za mesiace október, november a december 2014, zaplatené 03.06.2015 na pošte XXXXX vo výške 360,- Eur podacie číslo 110, za mesiac apríl 2015, zaplatené 22.04.2015 na pošte XXXXX vo výške 120,- Eur podacie číslo 48, za mesiac máj 2015, zaplatené 25.05.2015 na pošte XXXXX vo výške 120,- Eur podacie číslo 59 (fotokópie poštových peňažných poukážok sú súčasťou vyšetrovacieho spisu). Zároveň žiadal, aby bolo voči nemu trestné stíhanie zastavené z dôvodu účinnej ľútosti. 

Dňa 11. 6. 2015 bola telefonicky kontaktovaná svedkyňa - poškodená XXXXX, ktorá potvrdila skutočnosti deklarované obvineným, t. j. že obvinený jej prostredníctvom pošty zaslal príslušné peňažne sumy, teda vyrovnal dlh na výživnom v  celkovej výške 600 Eur. Z  jej výpovede uskutočnenej v prípravnom konaní súčasne vyplýva, že uvedený trestný čin nemal trvalo nepriaznivé následky.

Podľa ustanovenia § 86 odsek 1 písm. a) Trestného zákona trestnosť trestného činu zanedbania povinnej výživy (§ 207) zaniká, ak trestný čin nemal trvalo nepriaznivé následky a  páchateľ svoju povinnosť dodatočne splnil skôr, než sa súd odobral na záverečnú poradu.

	Dodatočným uhradením dlžného výživného obvinený XXXXX splnil podmienky osobitného ustanovenia o účinnej ľútosti podľa § 86 odsek 1 písm. a) Trestného zákona, a nakoľko neplnenie vyživovacej povinnosti nemalo trvalo nepriaznivé následky, trestnosť činu - zanedbania povinnej výživy podľa § 207 ods. 1, ods. 3 písm. c) Trestného zákona zanikla.
	
	Pretože trestnosť činu zanikla, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michaela Jančárová
prokurátorka